જ્ઞાનીભગવંતના વચનને હૈયામાં ધારણ કરી વશિષ્ટ તાપસ અત્યંત હર્ષભેર હૈયે, અંતરમાં શ્રી નેમિપ્રભુનું સ્મરણ કરતાં રૈવતાચલ પહોંચ્યા. રૈવતગિરિમાં પ્રદક્ષિણા કરીને ઉત્તર દિશાના સોપાન માર્ગેથી ગિરિઆરોહણ કર્યું. ત્યાં માર્ગમાં છત્રશિલાને દક્ષીણદિશા તરફ મૂકીને તેને અંબાકુંડના જળ વડે સ્નાન કર્યું. સ્નાન કરતાં હૃદયકમળમાં સ્ફટિકમણી જેવા નિર્મળ આર્હત તેજનું ધ્યાન કરતાં વશિષ્ટમુનિ ધ્યાન અને ધ્યેયને ભૂલી અર્હંમાં તન્મય બની ગયા. તે સ્નાન કરીને બહાર આવ્યા કે તરત આકાશવાણી થઇ કે, “હે તાપસમુનિ! ઘોર હત્યાના પાપથી મુક્ત બની તું શુદ્ધ થયો છે. અંબાકુંડના મહાપવિત્ર જળ વડે સ્નાન કરવાથી તથા શુભધ્યાનના પ્રતાપથી તારું અશુભકર્મ ક્ષીણ થયું છે. તેથી હવે તું શ્રી નેમિનાથપ્રભુના ચરણનું શરણ ગ્રહણ કર!” વશિષ્ટમુનિએ આકાશવાણીના દિવ્યવચનોનું સ્મરણ કરી અત્યંત હર્ષ સાથે શ્રી નેમિનાથ પરમાત્માના ચૈત્યમાં જઈ નેમિપ્રભુને ભાવથી નમસ્કાર કર્યા. અને સદભાવ પૂર્વક સ્તુતિ,સ્તવના,ભક્તિ કરી સમાધિમાં લીન બન્યા. અત્યંત ઉગ્ર તપ આદરી અનુક્રમે અવધિજ્ઞાનને પામ્યા.